《巫山送吴延之出宰巫山》
宋代·郭祥正

送子之邑兮，山之峨峨。繄物之可赋兮，曰如之何。

虚徐恍耀兮，可车可马。可足可翼兮，奋于岩阿。薄万象兮周四海，烂五采兮扬天波。

倏然悄然以自敛，妥轻素兮萦翠螺。容与兮窈窕，行止兮委蛇。

吐兮若英，攒兮若葩。聚若白蚁，散若杨花。爰有灵依兮，遂异于他。

对之自然，又不可求。逐之无迹，怆我离忧。上下无穷，变化周流。

乱曰：绵延夭矫兮竟何补，赞天工兮濡厚土。舒则有时兮卷则有所，不为神女兮而为君子。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。